༢༠༡༥་ལོར་བཟོ་བཅོས་བྱས་རྗེས་ཀྱི་འཁོར་ཡུག་སྲུང་སྐྱོབ་ཀྱི་ཁྲིམས་ཀྱི་དོན་ཚན་༦་པ་ནང་དུ།ཚོགས་པ་དང་གང་ཟག་སྒེར་ལ་འཁོར་ཡུག་སྲུང་སྐྱོབ་བྱེད་པའི་འོས་འགན་ཡོད་པ་དང་།ས་གནས་སྲིད་གཞུང་གིས་རང་གི་དབང་འོག་གི་ས་གནས་ཀྱི་འཁོར་ཡུག་སྤུས་ཚད་འགན་འཁུར་དགོས་ལ།ཁེ་ལས་སོགས་ཀྱིས་ཚོང་རྫས་བཟོ་སྐབས་འཁོར་ཡུག་ལ་གཏོར་བརླག་བྱས་ན་དེའི་སླར་གསོའི་འགན་འཁུར་དགོས་ཞེས་གཏན་ལ་བབས་ཡོད།དམངས་དོན་གཏུག་བཤེར་གྱི་ཁྲིམས་ཀྱི་དོན་ཚན་༥༥་ནང་དུ།འཁོར་ཡུག་གནོད་འཚེ་ཐད་ཀར་ཐེབས་མེད་པའི་གང་ཟག་དང་ཚོགས་པ་ཁག་གིས་ཁྲིམས་ལྟར་འཁོར་ཡུག་འབག་བཙོག་བྱེད་མཁན་ལ་དམངས་དོན་གྱི་གཏུག་བཤེར་ཞུ་ཆོག་ཅེས་འཁོད་ཡོད།འདི་ནི་སྤྱི་ཕན་གཏུག་བཤེར་གྱི་དམངས་ཁྲིམས་ཀྱི་རྨང་གཞི་ཡིན།འཁོར་ཡུག་སྲུང་སྐྱོབ་ཀྱི་ཁྲིམས་ཀྱི་དོན་ཚན་༥༨་ནང་དུ།འཁོར་ཡུག་འབག་བཙོག་དང་གཏོར་བརླག་བཏང་ནས།སྤྱི་ཚོགས་ཀྱི་བདེ་ཐང་ལ་གནོད་པ་ཕོག་ན།གཤམ་གྱི་ཆ་རྐྱེན་ཚང་བའི་ཚོགས་པས་མི་དམངས་ཁྲིམས་ཁང་ལ་སྤྱི་ཕན་གཏུག་བཤེར་ཞུ་ན་ཆོག༡༽གྲོང་ཁྱེར་རིམ་པའི་སྲིད་གཞུང་གི་དམངས་སྲིད་ལས་ཁུངས་ན་དེབ་བསྐྱལ་ཐོ་འགོད་བྱས་ཡོད་པ།༢༽ཆེད་དུ་འཁོར་ཡུག་སྲུང་སྐྱོབ་ཀྱི་ལས་དོན་གཉེར་ནས།འདས་བའི་ལོ་ལྔ་ཡི་ནང་དུ་ཁྲིམས་འགལ་གྱི་བྱ་སྤྱོད་སྤེལ་མེད་པའི་ཚོགས་པ་ཡིན་པ།ནན་ཕུན་འབྲིང་རིམ་མི་དམངས་ཁྲིམས་ཁང་གིས་༢༠༡༥་ལོའི་ཟླ་དང་བོའི་ཚེས་༡་གི་ཉིན་ལ་གྱོད་གཏུག་དང་ལེན་བྱས་ཤིང་།ཟླ་༡༠་བ་ནང་དུ་ཁྲིམས་ཐག་བཅད།ཁྲིམས་བཅད་ཀྱི་ནང་དོན་ནི།༡༽གཏེར་རྡོ་སྔོག་མཁན་གྱིས་འཁོར་ཡུག་འབག་བཙོག་བྱས་པ་དེ་ཟླ་བ་གསུམ་གྱི་ནང་དུ་གཙང་བཟོ་བྱ་དགོས་པ་དང་།ལོ་གསུམ་ལ་རྒྱུན་འཁྱོངས་བྱེད་པའམ་ཡང་ན་རྒྱ་སྒོར་ས་ཡ་གཅིག་དང་འབུམ་གཅིག་སྤྲོད་པ།༢༽འཁོར་ཡུག་སླར་གསོའི་གུན་ཚབ་ལ་སྒོར་ས་ཡ་གཅིག་དང་འབུམ་གཉིས་ཁྲི་བདུན་སྤྲོད་པ།༣༽ཚོགས་པ་གཉིས་ཀྱིས་གཏུག་བཤེར་གྱི་ཆེད་དུ་བཏང་བའི་ཁྲིམས་ལུགས་ཀྱི་འགྲོ་སོང་ཚང་མ་འགན་འཁུར་བ།ཆེས་མཐོ་ཁྲིམས་ཁང་གིས་༢༠༡༥་ལོར་སྤེལ་བའི་ཁྲིམས་འཛིན་འགྲེལ་བཤད་ལྟར་ན།སྤྱི་ཚོགས་ཚོགས་པ་དང་།ཁེ་གཉེར་མིན་པའི་མི་སྒེར་གྱི་ཚོགས་པ།ཐེབས་རྩ་ཚོགས་པ་བཅས་ནི་སྤྱི་ཕན་འཁོར་ཡུག་སྲུང་སྐྱོབ་ཐད་ཀྱི་གཏུག་བཤེར་ཞུ་ཆོག་པའི་ཚོགས་པ་ཡིན།རྒྱལ་ཁབ་དམངས་སྲིད་པུའུ་ཡིས་སྡོམ་བརྩིས་ལྟར་ན།རྒྱ་ནག་ན་འཁོར་ཡུག་སྲུང་སྐྱོབ་ཀྱི་གཏུག་བཤེར་ཞུ་ཆོག་པའི་ཚོགས་པ་༧༠༠་ལྷག་ཡོད་ཟེར།འཁོར་ཡུག་སྲུང་སྐྱོབ་ཀྱི་ཁྲིམས་རྙིང་བ་ལྟར་ན།འཁོར་ཡུག་འབག་བཙོག་བྱེད་མཁན་ལ་སྒོར་ཆད་ཀྱི་གྲངས་ཀ་ལྟོས་འཇོག་གིས་ཉུང་བས།འབག་བཙོག་བྱེད་མཁན་རྣམས་ཀྱིས་སྒོར་ཆད་སྤྲད་ནས་འཁོར་ཡུག་མུ་མཐུད་ནས་འབག་བཙོག་བྱས།ཡིན་ནའང་ཁྲིམས་གསར་བས་སྒོར་ཆད་ཀྱི་གྲངས་ཀ་བླ་ལྷག་ཏུ་མཐོར་འདེགས་བྱས་ཡོད་པས།སྲིད་གཞུང་གིས་འཁོར་ཡུག་འབག་བཙོག་བྱེད་མཁན་ལ་གྲངས་འབོར་ཧ་ཅང་མཐོ་བའི་ཆད་པ་གཅོད་ཆོག་པའི་དབང་ཐང་སྤྲད་ཡོད།འཁོར་ཡུག་སྲུང་སྐྱོབ་ཀྱི་ཁྲིམས་གསར་བ་ནང་དུ།བཟོ་གྲྭ་བསྐྲུན་མཁན་དང་གཏེར་ཁ་སྔོག་མཁན་སོགས་ཀྱིས་ངེས་བར་དུ་འཁོར་ཡུག་ཕོག་ཐུག་གི་གདེང་འཇོག་ཡི་གེ་ཕུལ་དགོས་ཤིང་།འབྲེལ་ཡོད་ས་གནས་ཀྱི་མང་ཚོགས་ནས་བསམ་ཚུལ་ངེས་བར་དུ་བསྡུ་ལེན་བྱེད་དགོས་ཞེས་གཏན་འཁེལ་བྱས་ཤིང་།འཁོར་ཡུག་སྲུང་སྐྱོབ་ཀྱི་ཁྲིམས་ལག་བསྟར་མི་བྱེད་པའི་སྲིད་གཞུང་གི་ལས་བྱེད་པ་ལ་ཉེན་བརྡ་དང་གནས་དཕྱུངས།ཉེས་དོན་གྱི་འགན་འཁུར་འདེད་པ་བཅས་ཀྱི་ཆད་པ་གཅོད་སྲིད་ཅེས་གཏན་ལ་བབས་ཡོད།